20 มกราคม 2559

การเปลี่ยนแปลงบอร์ดบริหารของเฮงเค็ล

**เฮงเค็ลแต่งตั้ง ฮานส์ แวน ไบเล่น เป็นประธานกรรมการบริหาร (ซีอีโอ) ต่อจาก คาสเปอร์ รอร์สเต็ด**

**ดึสเซลดอร์ฟ –** เฮงเค็ลประกาศว่า ประธานกรรมการบริหาร (ซีอีโอ) คาสเปอร์ รอร์สเต็ด ตัดสินใจไม่ต่อสัญญามากไปกว่าปี 2560 และจะสิ้นสุดการทำงานด้วยความสมัครใจในวันที่ 30 เมษายน 2559 รอร์สเต็ด ดำรงตำแหน่งในบอร์ดบริหารของเฮงเค็ลมาเป็นเวลา 11 ปี โดย 8 ปีในฐานะประธานกรรมการบริหาร ฮานส์ แวน ไบเล่น ได้รับการสืบทอดให้ดำรงตำแหน่งประธานกรรมการบริหารต่อในทันที มีผลในวันที่ 1 พฤษภาคม 2559 เส้นทางความสำเร็จในอาชีพกับเฮงเค็ลของ ฮานส์ แวน ไบเล่น เริ่มต้นในปี 2527 และเขาได้ทำหน้าที่ในฐานะสมาชิกของบอร์ดบริหารตั้งแต่ปี 2548 โดยรับผิดชอบในส่วนกลุ่มธุรกิจผลิตภัณฑ์เพื่อความงาม การแต่งตั้งซีอีโอคนใหม่ที่จะแล้วเสร็จในฤดูใบไม้ผลิ นี้ จะเปิดโอกาสให้เขานำแผนพัฒนายุทธศาสตร์ทางธุรกิจใหม่ ซึ่งเฮงเค็ลจะประกาศปลายปี และขับเคลื่อนสู่ความสำเร็จตามแผนงาน

“ในการแต่งตั้ง ฮานส์ แวน ไบเล่น เป็นประธานกรรมการบริหารคนใหม่ เราได้ชื่อผู้สืบทอดที่สามารถรับตำแหน่งนี้กันแต่เนิ่น ๆ ซึ่งเป็นวิธีปฏิบัติตามปกติของเฮงเค็ล ฮานส์ แวน ไบเล่น คือตัวเลือกที่ดีเยี่ยม ด้วยประสบการณ์ที่ยาวนาน ทั้งในการบริหารจัดการแบรนด์และตลาดในต่างประเทศ และยังเป็นสมาชิกบอร์ดบริหารของเฮงเค็ลด้วย ในฐานะตัวแทนของคณะกรรมการธรรมาภิบาล และพนักงานทั้งหมด ดิฉันขอส่งความปรารถนาดีให้ ฮานส์ แวน ไบเล่น ประสบความสำเร็จในตำแหน่งใหม่ที่ได้รับ” ดร. ซิโมน เบเกล-ทราห์ ประธานบอร์ดที่ปรึกษา และคณะกรรมการผู้ถือหุ้น กล่าว

ผู้สืบทอดตำแหน่งรองกรรมการผู้จัดการใหญ่ฝ่ายผลิตภัณฑ์ดูแลความงามคนใหม่ต่อจาก ฮานส์ แวน ไบเล่น จะถูกประกาศในเวลาที่เหมาะสม

“ผมรู้สึกเป็นเกียรติเป็นอย่างยิ่งที่ได้รับความไว้วางใจผ่านการแต่งตั้งนี้ ผมตั้งตารอที่จะสร้างอนาคตของเฮงเค็ลไปพร้อมๆ กับเพื่อนร่วมงานของผมทั้งในบอร์ดบริหารและทีมงานที่ยอดเยี่ยมทั่วโลก เรามีแบรนด์และเทคโนโลยีที่แข็งแกร่ง เราอยู่ในตำแหน่งผู้นำในหลากหลายตลาดและประเภทผลิตภัณฑ์ทั่วโลกอีกทั้งเรายังเข้มแข็งไปด้วยพลังสร้างสรรค์นวัตกรรม การสร้างฐานอันมั่นคงนี้ไปด้วยกัน จะสามารถนำเฮงเค็ลไปสู่ความสำเร็จในอนาคตได้” ฮานส์ แวน ไบเล่น กล่าว

**ผลประกอบการอันประสบผลสำเร็จของบริษัท ภายใต้การบริหารงานของ คาสเปอร์ รอร์สเต็ด**

“คาสเปอร์ รอร์สเต็ด ช่วยให้เฮงเค็ลประสบความสำเร็จเป็นอย่างมาก ภายใต้การนำของเขาตั้งแต่ปี 2551 บริษัทมีผลประกอบการอันยอดเยี่ยมภายใต้สภาวะตลาดอันท้าทาย ยอดขายและผลกำไรเพิ่มขึ้นอย่างมีนัยสำคัญ และแบรนด์หลักๆของเราก็แข็งแกร่งขึ้น ความสำเร็จยังสะท้อนผ่านมูลค่ากิจการในตลาดที่เพิ่มขึ้นกว่า 3 เท่า นับตั้งแต่ คาสเปอร์ รอร์สเต็ด เข้ารับตำแหน่งผู้นำ ในฐานะตัวแทนของคณะกรรมการธรรมาภิบาล พนักงาน และผู้ถือหุ้นของเฮงเค็ล ดิฉันขอขอบคุณ คาสเปอร์ รอร์สเต็ด ด้วยความจริงใจ” ดร. ซิโมน เบเกล-ทราห์ กล่าวเพิ่มเติม

คาสเปอร์ รอร์สเต็ด (อายุ 53 ปี) ร่วมงานกับเฮงเค็ลในฐานะสมาชิกบอร์ดบริหารในปี 2548 เขาได้รับการแต่งตั้งให้ดำรงตำแหน่งรองประธานบอร์ดบริหาร ในปี 2550 และได้รับการแต่งตั้งให้ดำรงตำแหน่งประธานกรรมการบริหาร (ซีอีโอ) ต่อมาในปี 2551 หลังการประชุมประจำปี

“ผมอยากจะขอขอบคุณเพื่อนร่วมงานที่เฮงเค็ลสำหรับความมุ่งมั่นและความทุ่มเทของพวกเขา เช่นเดียวกับคณะกรรมการธรรมาภิบาลสำหรับคำแนะนำและการสนับสนุนในช่วงหลายปีที่ผ่านมา เราได้ทำงานร่วมกันเพื่อสร้างผลประกอบการที่ดีเยี่ยมสำหรับบริษัทของเรา” คาสเปอร์ รอร์สเต็ด กล่าวว่า “ผมเชื่อมั่นว่าเฮงเค็ลจะยังคงเดินหน้าอย่างยอดเยี่ยมภายใต้การนำของ ฮานส์ แวน ไบเล่น ในฐานะประธานกรรมการบริหาร”

**เกี่ยวกับ ฮานส์ แวน ไบเล่น**

ฮานส์ แวน ไบเล่น (อายุ 54 ปี) ร่วมงานกับเฮงเค็ลตั้งแต่ปี 2527 เส้นทางความสำเร็จในอาชีพของเขากับเฮงเค็ล ยาวนาน 31 ปี ในตำแหน่งผู้บริหาร พร้อมประสบการณ์ในขอบเขตที่ครอบคลุม 2 หน่วยธุรกิจของเฮงเค็ล คือ หน่วยธุรกิจผลิตภัณฑ์ซักล้างและผลิตภัณฑ์ในครัวเรือน และหน่วยธุรกิจผลิตภัณฑ์ดูแลความงาม เขาเริ่มต้นการทำงานในประเทศเบลเยียม ซึ่งรับผิดชอบครอบคลุมไปถึงประเทศเบเนลักซ์ และจากนั้นในประเทศฝรั่งเศส ยุโรปตะวันตก ตะวันออกกลาง แอฟริกา อเมริกาเหนือ เอเชียแปซิฟิก และลาตินอเมริกา ตั้งแต่ปี 2548 เป็นต้นมา ฮานส์ แวน ไบเล่น ได้ดำรงตำแหน่งสมาชิกบอร์ดบริหาร รับผิดชอบในหน่วยธุรกิจผลิตภัณฑ์ดูแลความงาม

เขาเกิดที่เมืองเบอร์เชม ประเทศเบลเยียม ในปี 2504 แต่งงานและมีบุตร 3 คน เขาจบการศึกษาจากมหาวิทยาลัยแอนท์เวิร์ป สาขาบริหารธุรกิจและหลักสูตรบริหารธุรกิจมหาบัณฑิต

สามารถเข้าชมประวัติการทำงานของฮานส์ แวน ไบเล่น ได้ที่ - <http://www.henkel.com/company/management-corporate-boards/management-board>

**เกี่ยวกับ เฮงเค็ล**

เฮงเค็ลดำเนินธุรกิจทั่วโลกด้วยการเป็นผู้นำด้านแบรนด์และเทคโนโลยีในสามกลุ่มธุรกิจ ได้แก่ ผลิตภัณฑ์ซักล้างและผลิตภัณฑ์ในครัวเรือน (Laundry & Home Care) ผลิตภัณฑ์ดูแลความงาม (Beauty Care) และเทคโนโลยีกาว (Adhesive Technologies) เฮงเค็ลก่อตั้งขึ้นเมื่อปี ค.ศ. 1876 (พ.ศ. 2419) โดยครองตำแหน่งผู้นำตลาดโลกทั้งในกลุ่มธุรกิจสำหรับผู้บริโภครายย่อยและกลุ่มธุรกิจภาคอุตสาหกรรมอย่างผลิตภัณฑ์ซึ่งเป็นที่รู้จักกันดี อาทิ เพอร์ซิล ชวาร์สคอฟ และล็อคไทท์ เฮงเค็ลมีพนักงานเกือบ 50,000 คน มียอดขาย 16.4 พันล้านยูโรและกำไรจากการปฏิบัติงานหลังการปรับปรุง 2.6 พันล้านยูโรในปีงบประมาณ พ.ศ. 2557 หุ้นบุริมสิทธิของเฮงเค็ลจดทะเบียนอยู่ในดัชนีหลักทรัพย์ DAX ของเยอรมนี

เอกสารนี้มีข้อความคาดการณ์อนาคต ซึ่งยึดตามการประมาณการและข้อสันนิษฐานในปัจจุบันจากฝ่ายบริหารประจำองค์กรของบริษัท เฮงเค็ล เอจี แอนด์ โค เคจีเอเอ ข้อความคาดการณ์อนาคตเหล่านี้มีลักษณะพิเศษเนื่องจากการใช้คำต่างๆ เช่น คาดว่า มีเป้าหมายที่จะวางแผน ทำนาย สันนิษฐาน เชื่อว่า ประมาณการ คาดการณ์ พยากรณ์ และคำในลักษณะคล้ายคลึงกัน โดยไม่มีเจตนาใช้คำกล่าวเหล่านี้เพื่อสร้างความเข้าใจว่ามีการรับประกันว่า ความคาดหวังดังกล่าวจะเป็นจริง ผลการดำเนินงานและผลลัพธ์ที่เกิดขึ้นจริงในอนาคตของบริษัท เฮงเค็ล เอจี แอนด์ โค เคจีเอเอ เกิดจากความเสี่ยงและความไม่แน่นอนหลายปัจจัย และอาจแตกต่างจากข้อความคาดการณ์อนาคตข้างต้นได้ปัจจัยต่างๆเหล่านี้ หลายปัจจัยอยู่นอกเหนือการควบคุมของเฮงเค็ลและไม่สามารถคาดการณ์ได้อย่างถูกต้องล่วงหน้า เช่น สภาวะเศรษฐกิจในอนาคต การกระทำของคู่แข่ง และปัจจัยอื่นๆที่เกี่ยวข้องกับสภาพตลาด ทั้งนี้บริษัทไม่ได้วางแผนหรือรับที่จะปรับปรุงข้อความคาดการณ์อนาคตให้เป็นข้อมูลล่าสุด

|  |  |
| --- | --- |
| **ข้อมูลสำหรับสื่อมวลชน กรุณาติดต่อ:**  แม็กกี้ แทน  เฮงเค็ล สิงคโปร์  โทรศัพท์ +65 6424 7045  โทรสาร +65 6266 1161  อีเมล [maggie.tan@henkel.com](mailto:maggie.tan@henkel.com) | ประภาศรี วสุหิรัญ  วีโร่ พับลิค รีเลชั่นส์  โทรศัพท์ +66 2 684 1551 ต่อ 18  โทรสาร +66 2 684 1553  อีเมล [prapasri@veropr.com](mailto:prapasri@veropr.com) |

ข้อมูลเพิ่มเติม กรุณาเยี่ยมชมที่ [www.henkel.com/ir](http://www.henkel.com/ir) และ [www.henkel.com/press](http://www.henkel.com/press)